Man vas oor moord op Stormsrivier-polisiebeampte(Foto: SA Polisie) ŉ Man is Sondagoggend in hegtenis geneem in verband met die moord op ŉ polisiebeampte van Stormsrivier in die Oos-Kaap. Kapt. Khaya Tonjeni, woordvoerder van die polisie, het gesê die stasiebevelvoerder is in kennis gestel van ŉ beampte wat Saterdagaand omstreeks 19:15 meswonde opgedoen het. “Met hul aankoms op die toneel het hulle die beseerde beampte in die passasiersitplek van ŉ motor aangetref. Hy is na ŉ hospitaal geneem vir mediese behandeling en ŉ dokter het om 20:37 bevestig hy het beswyk aan sy beserings.” Die voorval het gebeur toe die beampte nie aan diens was nie. Die 26-jarige Amos Cupido, ŉ lid van die Vispol-eenheid by Stormsrivier-polisie, se familie is dadelik in kennis gestel. “ŉ 25-jarige man is Sondagoggend omstreeks 07:25 in hegtenis geneem op aanklag van moord. Hy sal na verwagting Dinsdag in die Humansdorp-landdroshof verskyn.”